Diari Oficial de la Generalitat Valenciana


Sumari del DOGV 8017, del 07-04-2017 (2017/2950)

ACORD de 24 de març de 2017, del Consell, d'inici de les actuacions per a pal·liar els danys produïts pel temporal de pluges i vent ocorregut a la Comunitat Valenciana els dies 13 i 14 de març.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8017

Data del DOGV
:   07-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2950


Data del document
:   24-03-2017

Organisme emissor
:   Presidència de la Generalitat

Tipus de document
:   Acord

ACORD de 24 de març de 2017, del Consell, d'inici de les actuacions per a pal·liar els danys produïts pel temporal de pluges i vent ocorregut a la Comunitat Valenciana els dies 13 i 14 de març. [2017/2950]  
Els dies 13 i 14 de març de 2017 la Comunitat Valenciana s'ha vist afectada per un temporal de pluja i vent, que ha afectat nombroses àrees de la Comunitat, en un període en què en nombrosos municipis es preparaven per a la celebració de festes locals, però que ha assolit una intensitat inusitada en els següents municipis de la província d'Alacant: Agost, Aigües, Alacant, Busot, el Campello, Xixona, Mutxamel, Sant Joan d'Alacant, Sant Vicent del Raspeig i la Torre de les Maçanes.  
  
Davant d'aquesta situació, procedeix començar les accions per a aconseguir, com més prompte millor, la volta a la normalitat de les zones que s'han vist afectades per aquest temporal.  
S'inicia, per tant, un procés en què els municipis indicats, i també aquells que també s'hagen vist afectats, amb acreditació d'haver patit un fenomen extraordinari mitjançant l'aportació d'un informe del fenomen meteorològic, tant en intensitat com en amplitud, disposaran fins al 31 de maig de 2017, perquè, amb el suport dels serveis tècnics de la Generalitat, i, si és el cas, amb el dels serveis tècnics de les diputacions provincials, presenten les estimacions de danys en les infraestructures i béns públics que s'hagen vist afectats, i també, si és el cas, de les despeses extraordinàries que, amb caràcter urgent, s'hagueren hagut d'efectuar com a conseqüència del temporal. I això, a fi que, per part dels serveis tècnics de la Generalitat, siguen avaluats, s'estudien els procediments i es determinen els departaments competents per a dur a terme les mesures procedents, i, així mateix, s'estime l'import global aproximat que haja d'atendre's pressupostàriament amb càrrec al Fons de Contingència per a l'exercici 2017. Tots aquests aspectes, en el cas d'actuacions de competència de la Generalitat o de les administracions locals, hauran d'establir-se en un posterior pronunciament del Consell.  
  
  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, prèvia deliberació, en la reunió del 31 de març de 2017,  
  
  
  
ACORDA  
  
Primer  
De conformitat amb allò que disposa l'article 12 de la Llei 13/2010, de 23 de novembre, de la Generalitat, de protecció civil i gestió d'emergències, i d'acord amb el que estableix la resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones que es van veure afectades pel temporal a què es refereix aquest acord.  
  
  
Segon  
S'estableix fins al 31 de maig de 2017, inclusivament, com a termini perquè els següents municipis de la província d'Alacant: Agost, Aigües, Alacant, Busot, el Campello, Xixona, Mutxamel, Sant Joan d'Alacant, Sant Vicent del Raspeig i la Torre de les Maçanes, i també aquells altres que puguen acreditar l'afectació, puguen presentar les seues estimacions de danys.  
En aquestes hauran d'incloure la documentació següent:  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït com a conseqüència del temporal descrit en aquest acord.  
c) Declaració de qualsevol altra ajuda o subvenció rebuda o sol·licitada per a la mateixa finalitat davant d'altres organismes públics o privats o, si és el cas, declaració indicant que no s'ha sol·licitat ni rebut cap altra ajuda.  
Aquells municipis no relacionats podran sol·licitar acollir-se a aquest acord després de l'acreditació d'haver patit un fenomen extraordinari mitjançant un informe tant de la intensitat com de l'amplitud del fenomen meteorològic, que haurà d'aportar juntament amb la documentació requerida en el paràgraf anterior.  
Per a l'estimació de danys, les entitats locals podran demanar el suport dels serveis tècnics de la Generalitat i, en la mesura que corresponga, de les diputacions provincials de la Comunitat Valenciana.  
  
  
Tercer  
Una vegada presentades les sol·licituds, s'avaluaran per part d'una comissió tècnica, presidida per la persona titular de la Direcció General de l'Agència Valenciana de Seguretat i Resposta a les Emergències, i formada per la persona que exercisca la Subdirecció General d'Emergències, la qual assumirà les funcions de secretaria, i també per una persona amb rang mínim de cap o cap de servei, designada per cada conselleria o departament competent.  
A la comissió esmentada li correspondrà efectuar una estimació pressupostària amb càrrec al Fons de Contingència per a l'exercici 2017, que se sotmetrà a l'aprovació pel Consell, i també la determinació d'aquelles actuacions que siguen competència de l'Administració general de l'Estat per a la seua remissió.  
En cas de superar-se la dotació pressupostària prevista, es podrà establir un prorrateig entre totes les actuacions finançables, les quals s'imputaran a càrrec del Fons de Contingència per a l'exercici 2017, previst en l'article 43 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tot això sense perjudici que els departaments competents puguen cofinançar, amb càrrec als seus fons propis ordinaris, les actuacions previstes, fins al 100 per 100 del seu cost.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
Les actuacions que es desenvolupen mitjançant inversió directa podran dur-se a terme per encàrrec a mitjans propis a què es refereixen els articles 4.1.n i 24.6 del text refós de la Llei de contractes del sector públic, aprovat pel Reial decret legislatiu 3/2011, de 14 de novembre.  
  
  
Quart  
Des de la Direcció de l'Agència Valenciana de Seguretat i Resposta a les Emergències, i als efectes establits en aquest acord, es coordinarà l'actuació de les oficines municipals d'atenció a les persones afectades que s'òbriguen en aquells municipis en què, pel volum de danys, així s'establisca, les quals hauran de comunicar a la Direcció de l'Agència tant l'obertura com l'activitat.  
  
Cinquè  
Aquest acord, que no té efectes econòmics concrets, ja que aquests els acordarà el Consell després de la realització de les actuacions que s'indiquen en l'apartat tercer, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 24 de març de 2017  
  
La consellera secretària,  
MÓNICA OLTRA JARQUE